ועדת החינוך והתרבות, כנסת 15, פרוטוקול מספר 81, 2000-02-28 12:00

זבולון אורלב: אני מתכבד לפתוח את ישיבת ועדת החינוך והתרבות בנושא מעמדם של בתי הספר התיכוניים באור-יהודה, על פי הצעה דחופה שלי במליאה.

זבולון אורלב: אני כבר אומר, שהישיבה תהיה קצרה מאוד, החלטתי לא לבטלה לחלוטין גם כדי לדווח על מה שקורה, וטוב שלא ביטלנו כי הבוקר חשבנו שהפרשה נסתיימה אבל מסתבר שלא ומייד אסביר.

זבולון אורלב: יש מספר מוסדות חינוך שמסיבות היסטוריות הם מנוהלים לא כעמותות ולא על ידי הרשות המקומיות במישרין, אלא כחברת מוסדות חינוך בע"מ.

זבולון אורלב: אלה מוסדות שהוקמו מתרומות על ידי קרן החינוך וכנראה שהסיבה נעוצה בשאלות של מס וכדומה.

זבולון אורלב: אבל מאז שקרן החינוך של הסוכנות היהודית כבר שנים רבות לא פעילה, לא הוקמו חברות חדשות וחלק מהחברות עברו לרשויות המקומיות.

זבולון אורלב: כאן אנחנו עדים לפרשה של חברה בע"מ שראשיתה סוכנותית ואחריתה כחברת בת של עיריית אור-יהודה, שהוגש צו לפירוק החברה מכיוון שהחברה לא עמדה בתשלומים.

זבולון אורלב: מי שהגיש את הבקשה היא מבטחים.

זבולון אורלב: גודל סדר החובות הוא במחלוקת, בין 9 מיליון ל-12 מיליון שקל, ולתדהמתנו, לתדהמת כולם, השופט כנראה לא ידע שמדובר במוסדות חינוך והוא נתן צו פירוק.

זבולון אורלב: מה שקרה, כ-200 מורים מצאו עצמם מפוטרים כי הבעלות שלהם פורקה, ו-1,300 תלמידים מבתי הספר "פרקאוף" הממלכתי, ו"רוגוזין" ממלכתי דתי, מצאו עצמם ללא בתי ספר.

זבולון אורלב: בשבוע האחרון נעשו מאמצים רבים, פעלנו כקואליציה מקיר אל קיר של ועדת החינוך עם משרד החינוך על מנת למצוא פתרון.

זבולון אורלב: אני רוצה לשבח את המאמצים הגדולים שעשה משרד החינוך בראשות מנכ"לית המשרד, המשרד עשה מאמץ גדול להביא לפתרון הבעיה.

זבולון אורלב: פעלנו בקואליציה אחת, תוך כדי שהבהרנו למורים שמגבול מסוים ואילך אנחנו לא רוצים השבתות כי יש הרבה בעיות שיכולות להיפתר תוך כדי משא ומתן ותוך כדי שהתלמידים לומדים ולא צריך להשבית את התלמידים.

זבולון אורלב: התקיימו פגישות עם כל הנוגעים בדבר, וסוף דבר, שאמש, בשעה מאוחרת, הושג הסכם בין כל הגורמים הנוגעים בדבר באשר לבקשה שתוגש הבוקר לבית המשפט.

זבולון אורלב: על יסוד קריאה משותפת של כולם, חזרו הבוקר המורים לעבודתם ובתי הספר הופעלו.

זבולון אורלב: כולם היו בטוחים, שהבקשה שתוגש לבית המשפט תתקבל מייד ללא דיון.

זבולון אורלב: רן ארז התקשר אלי אתמול בלילה וביקש לא לקיים את הדיון היום.

זבולון אורלב: אמרתי, אני אחשוב על כך.

זבולון אורלב: לאחר שחשבתי, אמרתי, ראשית, אבטל את מוזמני אור-יהודה, נקיים דיון קצר של מחצית השעה בנוכחות אנשי משרד החינוך, ושנית לקיים דיון על מנת לוודא שהדבר לא יקרא בעתיד, היום הבעיה היא אור יהודה אבל היא בעיה עקרונית, יש עוד חברות כאלה.

זבולון אורלב: בעוד אנחנו עוסקים להודיע לכל הגורמים על קיום הישיבה אך ישיבה שונה במתכונתה, ביטלנו את נוכחותם של אנשי אור יהודה כי הלימודים באור יהודה מתקיימים והבעיה באור יהודה נפתרה, עכשיו יש לנו רק בעיה עקרונית שנדון בה.

זבולון אורלב: לאחר שהודענו לכולם, בשעה עשר וחצי, אני מקבל טלפון מעורכת הדין של המורים, המומה, והיא אומרת, השופט לא רוצה לאשר את הסכם ההבנה והוא רוצה לקיים על כך דיון מחר.

זבולון אורלב: אמרתי לה, חבל, אבל לא קרה דבר, יקיימו דיון מחר ואם יהיה צורך, אני אגיע לדיון ואעשה מהומה.

זבולון אורלב: ביקשתי ממנה בכל לשון של בקשה, שתודיע למורים, שאנחנו נעמוד מאחורי ההבנה, שלא יישבתו וימשיכו ללמד אף על פי שהשופט לא רצה לקבל את ההסכמה.

זבולון אורלב: יש הסכמה של משרד החינוך, הרשות המקומית, משרד הפנים, המשפטנים, ארגוני המורים, הסתדרות המורים, כולם מסכימים - - -

יהודית נאות: מה הפתרון?

זבולון אורלב: מייד אומר.

זבולון אורלב: בהמשך לדבריי, בשעה עשר וחצי, לא רציתי להחזיר את הדיון למתכונת הבסיסית, אמרתי, נחכה למחר, אני בטוח שמחר השופט יאשר את ההסכם.

זבולון אורלב: כתוצאה מההתפתחות האחרונה, החליטו המורים שהם מחדשים את השביתה מחר.

זבולון אורלב: נראה מחר מה ייקרה בבית המשפט.

זבולון אורלב: אם בית המשפט יאשר את ההסכם, טוב, אם בית המשפט חס וחלילה לא יקבל זאת, נצטרך לקיים שוב דיון דחוף בהשתתפות כונס הנכסים.

זבולון אורלב: כרגע, אני מבקש ממנכ"לית משרד החינוך לספר לנו על ההבנות.

זבולון אורלב: אני מברך אותך על כל המאמצים שהשקעת, מאמצים שנשאו פרי, ואני שמח שהייתה לי זכות להיות חלק בקואליציה הזאת.

שלומית עמיחי: אני רוצה לומר, הלכנו כאן על חבל דק, מצד אחד, הייתה פסיקה של שופט שדיבר על חברה בפירוק, ומצד שני, יש לנו סימפתיה רבה מאוד להורים ולציבור המורים, שמוצאים את עצמם במצוקה, הם באמת לא אשמים.

שלומית עמיחי: הכוונה של השופט הייתה, לעשות הבחנה בין בעיות הפעלה נוכחית לבין בעיות העבר.

שלומית עמיחי: את בעיות העבר הפנה השופט אל כונס הנכסים, ואשר על ההווה, המורים אשר שכרו עורכי דין פרטיים, עמדו על כך שהם לא מסתפקים רק בפתרון בעיית ההווה אלא ביקשו להבטיח גם נושאים שקשורים לרצף שכרם ולזכויותיהם מן העבר.

שלומית עמיחי: הלכנו אתם מבחינת מתווכים, אנחנו לא בעלי סמכות ולא בעלי ממון, הממון שלנו זורם מדי חודש בחודשו - - -

יהודית נאות: לאן אתם מעבירים את השכר?

שלומית עמיחי: עד היום העברנו לקופת חברת המוסדות, ממחר, אם יאושר ההסכם, זה יעבור לקופת כונס הנכסים.

זבולון אורלב: עד שהמשרד ימצא בעלות חדשה.

שלומית עמיחי: השופט לא אהב את המישמש שעשינו בין העבר להווה.

שלומית עמיחי: זאת בעצם הסיבה שהוא לא רצה לאשר היום את ההסכם.

שלומית עמיחי: מה מבקשים המורים?

שלומית עמיחי: אני שוב אומרת, הלכנו אתם.

שלומית עמיחי: הם מבקשים להבטיח משהו, שהשופט אומר, רבותיי, עכשיו זו חברה בפירוק, את זה יבטיחו כשיעשו את הסדר הנושים, כאשר יעשו את כל הפעולות המתחייבות מחברה בפירוק, אל תוציאו את זה על גב הילדים, אל תשביתו את הלימודים.

שלומית עמיחי: זה רוח הדברים.

שלומית עמיחי: אנחנו ניסינו לעזור למורים להגיע לאיזה שהיא הבטחה של הנושא.

שלומית עמיחי: לי נדמה שהגענו לפרשת דרכים שממנה הקול המופנה למורים יצטרך להיות ברור יותר ולומר, רבותיי, כולם ניסו לעזור, עכשיו יש בית משפט ויש הליך של פירוק, אין ברירה, אסור לדבר על השבתת לימודים על חשבון פתרון שהשופט עצמו לא נותן לו יד אלא בהסדר עתידי.

שלומית עמיחי: לכן, אני פחות אופטימית ממך לגבי מחר, אם כי אני מסירה את הכובע בפני ניסיונך בדברים האלה.

שלומית עמיחי: הרי אי אפשר לעשות ביום אחד הסדרים של פירוק, זה משהו כבד מאוד.

שלומית עמיחי: יושבים כאן אנשים מאוד מנוסים, ואם המורים ימשיכו להתנות את שובם ללימודים במציאת הסדר מלא, אני חוששת שניכנס שוב למצוקה.

שלומית עמיחי: כך אני רואה את התמונה היום.

שלומית עמיחי: אגב, לי הודיעו על המשך לימודים במשך יומיים, אני לא יודעת, אולי בינתיים יש עדכון ומדובר רק ביום אחד.

זבולון אורלב: יושב ראש ועד ההורים היישובי רצה להגיע לכאן ואמרתי לו: לא.

זבולון אורלב: הממשלה והשלטון המקומי מוכנים להבטיח את זכויותיהם של המורים כאילו לא קרה דבר.

זבולון אורלב: למשל, שלא ינצלו את הפירוק לפיטורי מורים.

זבולון אורלב: אם מישהו רוצה לפטר מורה, שיפטר אותו על פי ההסכם הקיבוצי, יש פרוצדורה, אבל לא בגלל שפירקו את בית הספר.

זבולון אורלב: זה יפה שהממשלה מוכנה לעשות זאת.

זבולון אורלב: בא המפרק ואומר, אלה שני דברים שונים, הפעלה שוטפת וזכויות העבר.

זבולון אורלב: אם חס וחלילה, השופט לא יאשר את ההסכם מחר, נצטרך לקרוא למורים ולומר להם: אף על פי שהשופט לא אישר את ההסכם, עמדת הממשלה היא חד צדדית, אנחנו תומכים בכם.

יהודית נאות: הממשלה לוקחת על עצמה לשלם גירעון של 12 מיליון שקל?

זבולון אורלב: אני לא יודע.

יהודית נאות: זאת המהות.

שלומית עמיחי: הממשלה לוקחת על עצמה, קודם כל להמשיך ולהעביר את הכספים המגיעים להעסקת המורים, להפעלת החברה, להמשיך להעביר כרגיל את המשכורות למי שיאמרו לה להעביר.

שלומית עמיחי: שנית, העירייה לקחה על עצמה לשלם את ההפרש הכספי בהפעלת בית הספר בין מה שמשרד החינוך מעביר לבין העלות, משמע, הכספים שצריכה העירייה להעביר.

שלומית עמיחי: העירייה חתמה על כך.

שלומית עמיחי: משרד החינוך הודיע, והיה והעירייה לא תעמוד בהתחייבותה זו, המשרד הוא זה שישלים את הכספים עבור הפעלת בית הספר והמשרד יתחשבן עם העירייה בדרך שיש לו להתחשבן במערכת תשלומים גדולה ומורכבת.

שלומית עמיחי: זה מה שייקרה מהיום ואילך.

שלומית עמיחי: (נכנסים לדיון נציגי אור-יהודה)

זבולון אורלב: לא הוזמנתם לדיון היום.

שמעון נעים: נכון, ההזמנה בוטלה, אבל החלטנו להגיע מכיוון שההסכם לא התקבל בבית המשפט.

שלומית עמיחי: המשרד לקח על עצמו תיווך לצורך הפעלת בית הספר, וראש העיר לקח על עצמו להמשיך להפעיל – מה שנקרא – תמונת מצב, לסיים את שנת הלימודים תש"ס על פי תמונת המצב.

יחזקאל לביא: הייתה חתימה חוזית?

שלומית עמיחי: כן.

יהודית נאות: יש לי כמה שאלות מקדימות: ראשית, ממתי החובות?

יהודית נאות: 12 מיליון שקל לא נצברים במבטחים ביום אחד.

ניסן רז: מבטחים זה רק 2 מיליון שקל.

ניסן רז: 12 מיליון שקל זה חובות לעוד כמה גורמים, למס הכנסה, ביטוח לאומי.

יהודית נאות: למס הכנסה?

יהודית נאות: זו עבירה פלילית.

יהודית נאות: הרשת הזאת של מוסדות החינוך הייתה אמורה להעביר כספים למס הכנסה והיא לא העבירה?

ניסן רז: כן.

יהודית נאות: זו עבירה פלילית.

יהודית נאות: איך יכול להיות, שלאחר חודש שזה קורה לא נוקטים בשום אמצעים?

יהודית נאות: מי אחראי לוודא שניכויים במס הכנסה יבוצעו?

יהודית נאות: זה נכון לגבי הכלל, זה יכול להיות כל יום בבית ספר אחר.

יהודית נאות: אתם מזרימים כספים, מי מוודא שהניכויים עוברים כחוק?

ניסן רז: בחוק ישנם כללים מה עושים לחברה שהתפרקה.

ניסן רז: דרך אגב, כדאי לזכור, שלעיריית אור-יהודה יש 90% ממניות החברה, כלומר, העירייה היא גם החברה לצורך זה.

ניסן רז: החברה היא ישות משפטית נפרדת ולעירייה בעלות של 90% ממניות החברה.

זבולון אורלב: לגבי שאלת העתיד, החוק אומר, ברגע שחברה מתפרקת, המוסד לביטוח לאומי משלם את זכויות העובדים.

זבולון אורלב: הוסכם עם הביטוח הלאומי שהוא ישלם את כל נושא המבטחים.

זבולון אורלב: המוסד לביטוח לאומי צריך לשלם למבטחים את היתרה, את זה לקחה על עצמה העירייה, לשלם תוך שנתיים.

זבולון אורלב: השופט אומר, תפרידו בין שתי הבעיות.

יהודית נאות: אני חושבת שהשופט צודק.

זבולון אורלב: יכול להיות שהשופט צודק, אבל אנחנו רוצים שהמורים ירגישו בטוחים ושהתלמידים ילמדו, זאת המטרה שלנו.

זבולון אורלב: לאור ההסכמות שהיו בין כל הגורמים אשר תפקידם לפקח ולבקר, כאן צריך לפרגן ולומר מילה טובה למשרד החינוך שהוביל פתרון מצוין.

זבולון אורלב: אני בעד, שהוועדה תקרא ותדרוש מהמורים לקיים את הלימודים, ושתקרא לוועדי ההורים שלא להשבית לימודים.

זבולון אורלב: פתרון הבעיות יקבלו מאתנו דלת פתוחה, אבל בזה ששובתים לא פותרים בעיות.

יעקב אגמון: אני רוצה לשבח את משרד החינוך בכל המהלכים שהתבצעו.

יעקב אגמון: הוועדה מציעה דלת פתוחה.

יעקב אגמון: אני רוצה להציע לך מה לומר לאנשים בדלת הפתוחה.

יעקב אגמון: אני רוצה להצביע על בעיה שעלולה להתעורר באם הוועדה לא תיקח לתשומת ליבה את העניין הבא: בהסכם יש אמירה שאומרת, שאם הרשות המקומית לא תשלם, משרד החינוך ישלם ויקזז זאת מהעירייה.

יעקב אגמון: בצדק, זה מהלך נכון.

יעקב אגמון: אבל מה ייקרה?

יעקב אגמון: הוא יקזז מהעירייה והתוצאה תהיה, שלעירייה לא תהיה אפשרות להפעיל שירותים בבתי ספר אחרים ונבוא לכאן ונדון על בתי ספר יסודיים.

יעקב אגמון: אני מבקש שהוועדה תתבע מעיריית אור-יהודה להציג תוכנית הבראה כוללת שתובעת מכל אחד לתת את חלקו.

יעקב אגמון: זה מה שניסינו לומר למורים, שבצדק עמדו על זכויותיהם עד הרגע האחרון.

יעקב אגמון: אנחנו גם נמצאים בעיצומה של תוכנית הבראה בעירייה, אני לא יודע אם היא מספקת, אני לא יודע מה תהיה התוצאה - - -

שלומית עמיחי: ראש העיר, מר בוכובזה, אמר לי, שהם לא לקחו בחשבון את החוב הגדול.

יעקב אגמון: בדיוק כך.

יעקב אגמון: 34 מפוטרים, זה הרבה מאוד לישוב מוכה, אבל יכול להיות שזה לא יספק.

יהודית נאות: אני לא מבינה, עובד לא מקבל דוח ממבטחים?

יעקב אגמון: השאלה היא, מה יהיה מחר בבוקר?

יעקב אגמון: לדעתי, הוועדה תוכל לתרום מאוד אם היא תעקוב אחר מהלך ההבראה של מערכת החינוך באור-יהודה.

יעקב אגמון: יכול להיות שצריך לפטר מורים, לפטר אנשי מינהלות.

יעקב אגמון: מה ייקרה?

יעקב אגמון: אם לא יהיה מעקב של הוועדה, ב-1 בספטמבר נדון באותה בעיה.

יעקב אגמון: מעקב של הוועדה יכול לסייע מאוד בהרצת התהליכים המתבקשים מהעניין.

יהודית נאות: זה צריך להיות מהלך משותף לוועדת הפנים.

יהודית נאות: תבדקו גם את עניין מס ההכנסה של העובדים הסוציאליים.

יהודית נאות: רק לפני שבוע דיברנו בוועדת הפנים, אור יהודה מככבת בדוח של יובל רכלבסקי ברציפות במשך שלוש שנים.

יהודית נאות: לא ברור לי, איך מגיעים למצב של הצטברות חובות כאלה?

יהודית נאות: גם ארגון המורים וגם המורים עצמם היו צריכים לדעת שלא משלמים להם מבטחים.

יהודית נאות: לא יכול להיות שעובד לא מקבל פירוט על ההפקדות שלו.

זבולון אורלב: יש 40 רשויות שמפגרות אחרי העברת תשלומים סוציאליים.

יהודית נאות: הבעיה היא, שהרשות המקומית נאלצת להוסיף סכומי עתק לתקציבים שמשרד החינוך מקצה לצורך החינוך העל יסודי.

יהודית נאות: זאת הבעיה המרכזית.

יהודית נאות: ואם הרשות היא רשות חלשה או שסדר העדיפות שלה משתנה, פתאום מתחילים הגירעונות.

יהודית נאות: צודק מרכז השלטון המקומי שאומר, משרד החינוך צריך להיות אחראי על המורים לכל אורך הדרך, בוודאי בנושא השכר, תרצה הרשות המקומית, היא תוסיף לפעולות ועל זה גם ייבחנו ראש הרשות ומועצת הרשות.

יהודית נאות: אבל המורים לא יכולים להיות עובדי הרשות המקומית.

יהודית נאות: אנחנו כל הזמן מגיעים לאותה בעיה, בין אם זה בבת-ים ובין אם זה באור-יהודה.

זבולון אורלב: יש כבר הצעת חוק בעניין, שכנראה היום תעבור להצעת חוק כחולה.

יהודית נאות: הנקודה היא באמת מהותית ומשרד החינוך צריך לתת פתרונות.

זבולון אורלב: לצערי, משרד החינוך לא יוכל לתת פתרונות לבעיה כי שר החינוך חייב במשמעת קואליציונית.

זבולון אורלב: שר החינוך לא יכול להציע הצעת חוק שמשרד האוצר מתנגד לה ושלא יהיה לה רוב בממשלה.

זבולון אורלב: ידיו כבולות.

זבולון אורלב: בשביל זה יש את ועדת החינוך.

זבולון אורלב: כל חוקי החינוך החשובים נחקקו בניגוד לרצון הממשלה, וגם החוק הזה ייחקק בניגוד לרצון הממשלה אבל בתמיכת משרד החינוך.

זבולון אורלב: אנחנו הולכים להציע, שלכל רשות מקומית תהיה חובה לפתוח חשבון בנק מיוחד לנושאי חינוך וכל הכספים שמשרד החינוך והתרבות יעביר ייכנסו אך ורק לאותו חשבון.

זבולון אורלב: לאותו חשבון יהיו שתי הגנות, הגנה אחת, שעליה אין שום עיקולים בשביל שום נושא שבעולם.

זבולון אורלב: הגנה שנייה, שהכספים שיוצאים הם אך ורק למטרות שלשמם הם הועברו.

זבולון אורלב: שר החינוך תומך בהצעת החוק ואני מבין אותו מאוד כי זה רווח והצלה גם עבורו.

זבולון אורלב: משרד האוצר, משרד הפנים והשלטון המקומי לא כל כך אוהבים את הרעיון.

יחזקאל לביא: יש בזה בעיה משפטית אמיתית.

זבולון אורלב: לא תהיה בעיה משפטית, זה יהיה חוק.

זבולון אורלב: אני כיוזם החוק, אמרתי לשלושת המשרדים הנכבדים הללו, שהחוק הזה הוא חוק רע, הוא לא חוק טוב, אלא שבלעדיו המצב עוד יותר רע.

זבולון אורלב: אם לממשלה יש פתרון מינהלי אחר שייעשה את החוק הזה למיותר, לא נגיש את הצעת החוק.

פנינה לכטנשטיין: אני יושבת ראש הסניף שאור יהודה שייכת אליו.

פנינה לכטנשטיין: על מנת למנוע ספק, אנחנו בסרט הזה זמן רב, הבעיה לא נולדה היום עם בתי הספר "פרקאוף" ו"רוגוזין", הבעיה הזאת קיימת באור יהודה שנים רבות.

פנינה לכטנשטיין: כאן אני רואה לעצמי זכות לומר איזה מילה גם בשם המורה וגם בשם ההורים שאותם אני לא מייצגת, אבל לייצג את הסבל שלהם, מה הם עוברים במהלך שנים עם העירייה הזאת, זה פשוט סיוט.

פנינה לכטנשטיין: הילדים של אוכלוסיית אור יהודה עברו סיוט, חצי מהזמן הם לא למדו עוד לפני פרשת "רוגוזין" ו"פרקאוף".

פנינה לכטנשטיין: שנים רבות הם לומדים חלקי זמן ומושבתים.

יהודית נאות: למה?

פנינה לכטנשטיין: מאותה סיבה בדיוק.

פנינה לכטנשטיין: עיריית אור יהודה לא משלמת שכר לעובדים שלה, אין שרתים, אין מזכירות, אין סייעות בבית הספר, אי אפשר להפעיל את בית הספר במתכונת נורמלית כמו בכל ישוב אחר.

פנינה לכטנשטיין: בית הספר לא פועל במתכונת נורמלית.

זבולון אורלב: זאת הסיבה שהצענו את הצעת החוק.

יהודית נאות: יש בחירות לרשויות המקומיות פעם בארבע שנים.

זבולון אורלב: אני מאמין שהצעת החוק לא תעבור במושב הזה, היא תעבור במושב הבא, אני אומר לך, לאחר שתעבור הצעת החוק, לא יהיו בעיות.

זבולון אורלב: למה?

זבולון אורלב: כי יש כסף שמור.

זבולון אורלב: נכון, זה יכול להביא לפיטורי מורים כי יכול להיות שאור יהודה מעסיקה מעבר לתקן שמשרד החינוך משלם, אבל אלה שיועסקו על פי התקן ועל פי הנוהל, משכורתם מובטחת, כולל שרתים, כולל מזכירות, שהמשרד מעביר 75% מהשכר שלהם.

זבולון אורלב: אנחנו רוצים להוציא את הילדים ממעגל המצוקות התקציביות של הרשויות המקומיות, ואת זה הצעת החוק באה לפתור, היא תעבור בקונצנזוס רחב.

זבולון אורלב: אגב, גם הסיעות הערביות הגישו הצעת חוק דומה.

זבולון אורלב: תהיה כאן תמיכה מקיר אל קיר כנגד הממשלה, ואני כחבר קואליציה אעמוד נגד הממשלה.

זבולון אורלב: המטרה שלי, שהתלמידים ילמדו ובשבילי זה יותר מהסכמים קואליציוניים.

יהודית נאות: איך יכול להיות שלא ידענו על המצב באור יהודה אלא רק כאשר המורים נקטו בהליך הקיצוני הזה?

פנינה לכטנשטיין: המורים ידעו כל הזמן.

יהודית נאות: למה לא עדכנתם את יושב ראש הוועדה, שביולי שנה שעבר לא הועברו מבטחים?

פנינה לכטנשטיין: גם לקרנות ההשתלמות מנכים משכר המורים ולא מעבירים את הכסף הזה שהוא כסף ששולם עליו כבר מס.

פנינה לכטנשטיין: זאת עבירה פלילית.

יהודית נאות: אתם לא יכולים לשכור עורך דין?

פנינה לכטנשטיין: אנחנו תובעים אותם.

זבולון אורלב: חברת הכנסת נאות, לעדכן אותך, נציגי הסתדרות המורים וארגון המורים היו בוועדה הזאת יותר מפעם אחת ואמרו, שיש עשרות רשויות מקומיות שמפגרות בתשלומי השכר ויש עוד כמה עשרות רשויות מקומיות שלא מעבירות תנאים סוציאליים, זה היה הרקע להצעת החוק.

זבולון אורלב: רבותיי, אני רוצה לומר משהו לנציגי ההורים שנמצאים כאן.

זבולון אורלב: לצערי, לא אוכל לתת לכם רשות דיבור בוועדה, אני אקבל אתכם בסוף הישיבה בלשכתי, תאמרו לי את אשר על לבכם, מן הטעם הפשוט, שאינני נותן רשות דיבור בוועדה לאנשים שלא הוזמנו.

זבולון אורלב: שנית, כאשר אני מזמין נציגים לוועדה, אני מזמין באופן מאוזן את כל הצדדים.

זבולון אורלב: אני מקבל כל אזרח בלשכתי ואני אקבל אתכם בסבר פנים יפות בלשכתי מייד עם סיום הישיבה הזאת.

זבולון אורלב: אני רוצה לסכם את הישיבה, אני חושב שהתמונה מאוד ברורה: 1.

זבולון אורלב: ועדת החינוך והתרבות מבקשת לשבח את משרד החינוך והתרבות יחד עם מרכז השלטון המקומי, עיריית אור-יהודה, משרד הפנים, ארגון המורים ונציגותם של המורים, שגיבשו הבנה והסדר במשבר צו הפירוק של מוסדות החינוך באור-יהודה.

זבולון אורלב: 2.

זבולון אורלב: הוועדה מקווה שכבוד השופט לויט, סגן נשיא בית המשפט המחוזי, יאשר את ההסדר.

זבולון אורלב: 3.

זבולון אורלב: בכל מקרה, קובעת הוועדה, שהיא תיתן גיבוי מלא למשרד החינוך והתרבות ולכל יתר הגורמים שהוזכרו בסעיף הראשון, כדי להבטיח מימוש זכויותיהם של המורים ובכך להבטיח קיום לימודים סדירים.

זבולון אורלב: 4.

זבולון אורלב: הוועדה קוראת לארגוני המורים ולוועדי ההורים בקריאה נמרצת שלא להשבית את הלימודים ולקיימם באופן סדיר, תוך הבטחה שדלתה של הוועדה תהיה פתוחה בכל עת כדי לסייע במימוש הסדר ההבנה.

זבולון אורלב: 5.

זבולון אורלב: הוועדה תמשיך לקיים מעקב אחר הנעשה במערכת החינוך באור-יהודה ומבקשת ממשרד החינוך לעדכן אותה באופן שוטף בהתפתחויות.

זבולון אורלב: 6.

זבולון אורלב: הוועדה מבקשת ממשרד החינוך והתרבות לקיים בדיקה בכל החברות של מוסדות חינוך בע"מ ולעדכן את הוועדה תוך 60 יום אם וכאשר תהיינה בעיות של סכנת פירוק או סכנת השבתה.

זבולון אורלב: 7.

זבולון אורלב: הוועדה חוזרת וקובעת שהפתרון היסודי למנוע משברים של שיבושים במשכורות מורים במוסדות החינוך העל-יסודיים שבבעלות הרשויות המקומיות הוא, לזרז ככל האפשר את חקיקת החוק החתום על ידי כל חברי ועדת החינוך, לפיו תהיה חייבת רשות מקומית לייחד חשבון בנק מיוחד למטרות חינוך אשר רק אליו יוזרמו הכספים המתקבלים ממשרד החינוך ואשר תהיה לו הגנה מפני עיקולים וכן יהיה אסור להוציא מחשבון זה כספים שלא למטרה שלשמם התקבלו.

זבולון אורלב: אני מודה לכולם, הישיבה נעולה.